b'\n_START_ARTICLE_\nMall Hellam\n_START_PARAGRAPH_\nMall Hellam (neiuna Mall Tiismus; s\xc3\xbcndinud 4. mail 1957 Tallinnas) on eesti kultuuritegelane ja h\xc3\xb5imuliikumise tegelane._NEWLINE_Mall Hellam l\xc3\xb5petas 1975. aastal Tallinna 2. Keskkooli, \xc3\xb5ppis aastatel 1975\xe2\x80\x931977 Tartu Riiklikus \xc3\x9clikoolis eesti filoloogiat ning l\xc3\xb5petas 1983. aastal Budapesti E\xc3\xb6tv\xc3\xb6s Lor\xc3\xa1ndi \xc3\x9clikooli ungari filoloogina. Aastal 1994 l\xc3\xb5petas ta Eesti Diplomaatide Kooli._NEWLINE_Aastatel 1983\xe2\x80\x931987 t\xc3\xb6\xc3\xb6tas Mall Hellam Eesti Majandusuuringute ja Informatsiooni Instituudis t\xc3\xb5lk-referendina, seej\xc3\xa4rel oli ta aastatel 1987\xe2\x80\x931989 Eesti S\xc3\xb5prus\xc3\xbchingu referent ja 1989\xe2\x80\x931990 Eesti Kultuurifondi ekspert. Alates 1990. aastast juhib ta Avatud Eesti Fondi._NEWLINE_1980. aastate l\xc3\xb5pus oli Mall Hellam \xc3\xbcks h\xc3\xb5imuliikumise taaselustajaid ja osales h\xc3\xb5imup\xc3\xa4evade korraldamisel._NEWLINE_1994\xe2\x80\x932017 oli Mall Hellam Ungari aukonsul Eestis. Ta oli aastal 1988 \xc3\xbcks Eesti-Ungari Seltsi taasasutajaid ja oli 1994\xe2\x80\x932016 seltsi esimees. _NEWLINE_Aprillis 2017 teatas ta, et loobub Ungari aukonsuli ametist. P\xc3\xb5hjuseks on Ungari valitsuse tegevus, mis on suunatud vaba meedia, s\xc3\xb5ltumatu \xc3\xb5iguss\xc3\xbcsteemi, kodaniku\xc3\xbchiskonna ja akadeemilise vabaduse vastu. Otsuse ajendiks sai Ungari valitsuse Kesk-Euroopa \xc3\x9clikooli kallal toime pandud j\xc3\xb5udemonstratsioon, mis on v\xc3\xa4hem kui n\xc3\xa4dalaga seadnud \xc3\xbclikooli j\xc3\xa4tkamise Ungaris t\xc3\xb5sise k\xc3\xbcsim\xc3\xa4rgi alla._NEWLINE_Mall Hellam on aktiivne kodaniku\xc3\xbchiskonna eestk\xc3\xb5neleja. Ta on \xc3\xbcks Eesti Mittetulundus\xc3\xbchingute ja Sihtasutuste Liidu asutajaid.\n_START_SECTION_\nIsiklikku\n_START_PARAGRAPH_\nTema isa oli tehnikateadlane, Tallinna Tehnika\xc3\xbclikooli professor Hugo Tiismus (1924\xe2\x80\x932007).'